
Mit rejt a "gyilkos" agya? - Pszichológus szakértő a büntetőeljárásban, különös tekintettel a gyakorlati problémákra

Kulcsszavak: pszichológus; szakértő; büntetőeljárás; gyakorlati problémák
„...a démonikus szintre emelkedéshez útban voltak egyszerűen.” - emlékezett vissza a pszichológus szakértő által végzett exploráció során a kulcsi családirtóként elhíresült H. Csanád Jutas, ez volt ugyanis az indoka annak, hogy 3 nap alatt szinte egész családjával végzett. Okkal gondolhatjuk, hogy egészséges személyiséggel rendelkező ember semmilyen okból nem öli meg embertársát, de főleg nem érez késztetést a démonikus szintre emelkedésre. Ez azonban ennél sokkal bonyolultabb, a jogi ismereteken túlmutató, úgynevezett szakkérdés. A személyiségjegyek megállapítása, az esetleges profilalkotás, az élet- élményszerűség vizsgálata mind az igazságügyi pszichológus szakértő kompetenciájába tartoznak, de jellemzően közreműködik a beszámítási képesség vizsgálatában, illetve a patológiás állapot megállapításában is.

Dolgozatomban egy kvázi íves szerkezetet követve, először a szakértőkre – így a pszichológus szakértőre is – vonatkozó általános szabályokat mutatom be, a rendszertani elhelyezés céljából. Ezt követően vázolom a pszichológus szakértő gyakorlati tevékenységét, azokat a módszereket, amik segítségükre lehetnek. Erre azért van szükség, hogy a dolgozat második felében, szót ejtsek a kulcsi családirtó, H. Csanád ügyén keresztül a gyakorlatban megannyiszor előforduló problémáról, a szakvélemények ellentétes voltáról. Az egész dolgozat tehát erre a problémára „fut ki”, ennek megfelelően végezetül megoldást próbálok találni az említett aggályosságra.

A pályamunka első, általános része, valamint az igazságügyi pszichológiát jellemző része szolgálja azt a célt, hogy saját kutatási eredményeimnek keretet adjak, hiszen a gyakorlati problémák – az ellentétes szakvélemények – ilyen kettős irányú megközelítése, illetve az azokat esetlegesen megoldani képes módosítások saját gondolataimnak és észrevételeimnek leképezése.



